Агенцијата за заштита на правото на слободен пристап до информациите од јавен карактер, врз основа на член 109 став 13 од Законот за општата управна постапка („Службен весник на Република Македонија“ бр. 124/15), а согласно член 27и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/19) и Упатството за спроведување на Законот за слободен пристап до информации од јавен карактер („Службен весник на Република Северна  Македонија“ бр.60/20), постапувајќи по Жалбата изјавена од С.Н., поднесена против НУ Историски музеј Крушево, по предметот Барање за пристап до информации од јавен карактер, на ден 30.06.2026 година, го донесе следното

Р Е Ш Е Н И Е

1. Жалбата изјавена од С.Н., поднесена против НУ Историски музеј Крушево, заведена во Агенцијата под бр.08-49 на 22.06.2026 година, по предметот Барање за пристап до информации од јавен карактер,СЕ УВАЖУВА.
2. СЕ ЗАДОЛЖУВА Имателот на информации да му ги достави бараните информации на Барателот во целост, на начин и во форма наведени во Барањето.
3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

О Б Р А З Л О Ж Е Н И Е

С.Н., на 26.01.2026 година, поднел Барање за пристап до информации од јавен карактер до НУ Историски музеј Крушево, со кое побарал по пошта да му се достави фотокопија од следните документи: 
„...целокупна документација по доставена тужба бр. Ро.89/2025 на објавен оглас 02/2025 на отужено огласно работно место против НУ Историски музеј Крушево со целокупната документација која произлегува од неа...“.
Постапувајќи по наведеното Барање, Имателот на информации до Барателот доставил Решение бр.0302-26/2 од 29.01.2026 година, со кое Барањето „се одбива... согласно член 6 став 1 т.5 од Законот за слободен пристап до информации од јавен карактер“, од причина што „Барателот информацијата ја бара како лице избрано на јавниот наведен оглас...кое директно е засегнато од оваа постапка на оптужување на огласот...“. 
Незадоволен од добиеното Решение, Барателот на информации поднел Жалба до Агенцијата, заведена со бр.08-49 на 21.04.2026 година. Во пропратниот допис на Жалбата е наведено дека „...Во наведеното Решение како основ за одбивање е наведен член 6, став 1, точка 5 од ЗСПИЈК кој е неправилно употребен...во одговорот врз основа на точка 5 ги изнесува одредбите од точка 4...установата му скратува право на увид во документацијата од постапката која се води против барателот на информациите...Врз основа на член 44 од Законот за работните односи НЕ постои законска можност работодавачот да одбие да му достави на вработен податоци кои директно се однесуваат на неговиот работен однос...член 44 го ограничува незаконското собирање и давање податоци на трети лица, а НЕ му дава право на работодавачот да ги крие податоците од самиот СОПСТВЕН работник. Работникот не е „трето лице“ во однос на сопствените податоци ...“.
Агенцијата со електронски допис бр.08-49 од 27.04.2026 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.
На 07.05.2026 година Имателот на информации до Агенцијата достави Произнесување по жалба, во кое во целост останува на наводите во оспореното Решение за одбивање на пристапот до бараните информации..
Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата  изјавена од Барателот на информацијата и донесе Решение бр.08-49 од 12.05.2026 година со кое истата ЈА УВАЖИ, Решението на Имателот на информации бр.0302-26/2 од 29.01.2026 година го поништи и предметот го врати на повторно постапување пред првостепениот орган, со укажувања за натамошно правилно постапување по предметното барање.
Имателот на информации не постапил по Решението на Агенцијата, поради што, Барателот на информации на 22.06.2026 година до Агенцијата повторно достави Жалба, заведена под бр.08-49. Во Жалбата е наведено: „...наместо целосно постапување по Вашето Решение, имателот на информацијата достави само делумни и нецелосни копии од одредени акти...недостасуваше пропратно писмо со кое би се образложило врз кој основ и во која постапка се доставуваат информациите по поништувањето на првичното донесено Решение од имателот на информацијата...не е донесено ново Решение од страна на имателот на информацијата, туку се пристапило кон формално, но паушално доставување на дел од информациите...Од бараните информации не се доставени следните: 1.Одговор на тужба број РО-89/25; 2.Поднесена Тужба бр.РО-89/25...;3.Прилозите доставени во Тужбата...“
Агенцијата со електронски допис бр.08-49 од 22.06.2026 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.
Имателот на информации не одговори на дописот на Агенцијата.
Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата  изјавена од Барателот на информацијата и сите списи во предметот, истата ја уважи и го задолжи Имателот на информации на Барателот да му ја достави бараната информација во целост, на начин и во форма наведени во Барањето, во рок од 15 дена од денот на доставување на Решението, поради следното:
По разгледувањето на Жалбата и сите списи во врска со предметот, Агенцијата утврди дека, постапувајќи по предметното Барање за информации од јавен карактер, Имателот на информации не постапил правилно и во целост согласно Законот за слободен пристап до информации од јавен карактер. Имателот на информации не ги испочитувал одредбите од Законот за слободен пристап до информации од јавен карактер, со тоа што не постапил  согласно член 20 став 1 од Законот за слободен пристап до информации до јавен карактер кој гласи “Ако имателот на информации позитивно одговори на барањето или ако барањето делумно или целосно го одбие, за тоа ќе донесе решение“.
Имателот на информации е должен да постапи согласно укажувањата на Агенцијата и да донесе Решение со кое ќе го уважи Барањето и на Барателот ќе му ги достави бараните информации во целост, на начин и во форма наведени во Барањето.
Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение. 

Ова Решение е конечно во управната постапка и против него нема место за жалба.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.

Директор,
                                                                                                        Петар Гајдов

